Document ID: 31988R0346

*****
ΚΑΝΟΝΙΣΜΟΣ (ΕΟΚ) αριθ. 346/88 ΤΗΣ ΕΠΙΤΡΟΠΗΣ
της 3ης Φεβρουαρίου 1988
για τη θέσπιση ειδικών μέτρων επιτηρήσεως κατά την εισαγωγή επιτραπέζιων μήλων σε τρίτες χώρες
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχώρησης της Ισπανίας και της Πορτογαλίας,
τον κανονισμό (ΕΟΚ) αριθ. 1035/72 του Συμβουλίου της 18ης Μαΐου 1972 σχετικά με την κοινή οργάνωση της αγοράς στον τομέα των οπωροκηπευτικών (1), όπως τροποποιήθηκε τελευταία από τον κανονισμό (ΕΟΚ) αριθ. 223/88 (2), και ιδίως το άρθρο 29 παράγραφος 2,
Εκτιμώντας:
ότι ο κανονισμός (ΕΟΚ) αριθ. 2707/72 του Συμβουλίου (3) προσδιορίζει τους όρους εφαρμογής των μέτρων προστασίας στον τομέα των οπωροκηπευτικών·
ότι κατά την τρέχουσα περίοδο εμπορίας, η παραγωγή επιτραπέζιων μήλων των κυριότερων παραγωγών χωρών της Κοινότητας παρουσιάζει αύξηση σε σχέση με εκείνη της προηγούμενης περιόδου εμπορίας· ότι οι τιμές κατά την παραγωγή χαρακτηρίζονται από σημαντική πτώση ανάλογα με τις αγορές σε σχέση με την προηγούμενη περίοδο εμπορίας, κατά τη διάρκεια της οποίας αυτές ήταν ήδη πιο χαμηλές από ό,τι κατά τις προηγούμενες περιόδους εμπορίας· ότι τα αποθέματα που παραμένουν ακόμα αδιάθετα είναι αισθητά μεγαλύτερα από εκείνα που υπήρχαν την ίδια εποχή κατά την προηγούμενη περίοδο εμπορίας, παρά το γεγονός ότι πραγματοποιήθηκαν σημαντικές αποσύρσεις κατά την έναρξη της περιόδου εμπορίας·
ότι, οι εισαγωγές επιτραπέζιων μήλων καταγωγής τρίτων χωρών παρουσίασαν αισθητή και σταθερή αύξηση· ότι αναμένεται ότι αυτές θα αυξηθούν περαιτέρω σημαντικά κατά την τρέχουσα περίοδο εμπορίας, σύμφωνα με τις προβλέψεις για τις εξαγωγές των τρίτων χωρών του νότιου ημισφαιρίου προς την Κοινότητα·
ότι, κάτω από αυτές τις συνθήκες, η αγορά της Κοινότητας κινδυνεύει να υποστεί σοβαρές διαταραχές, που θα μπορούσαν να θέσουν σε κίνδυνο τους στόχους που αναφέρονται στο άρθρο 39 της συνθήκης·
ότι, θα πρέπει, συνεπώς, να θεσπιστούν μέτρα που να επιτρέψουν μια στενή επιτήρηση των εισαγωγών επιτραπέζιων μήλων έως το τέλος της περιόδου εισαγωγής προελεύσεως τρίτων χωρών· ότι ένα σύστημα πιστοποιητικών εισαγωγής, που θα επιβλέπει την πάροδο συγκεκριμένης προθεσμίας μεταξύ της υποβολής της αίτησης και της έκδοσης του πιστοποιητικού, αποτελεί το καταλληλότερο σύστημα για την επίτευξη αυτού του στόχου·
ότι θα πρέπει να εφαρμοστούν οι διατάξεις του κανονισμού (ΕΟΚ) αριθ. 3183/80 της Επιτροπής της 3ης Δεκεμβρίου 1980 σχετικά με τις κοινές λεπτομέρειες εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα (4), όπως τροποποιήθηκε τελευταία από τον κανονισμό (ΕΟΚ) αριθ. 2082/87 (5)·
ότι κατ' εφαρμογή, αντιστοίχως, των άρθρων 144 και 280 της πράξης προσχώρησης, η Ισπανία και η Πορτογαλία επιβάλλουν ποσοτικούς περιορισμούς για τα εν λόγω προϊόντα κατά την εισαγωγή τους από τρίτες χώρες· ότι, συνεπώς, δεν είναι αναγκαίο να εφαρμοστούν τα παρόντα μέτρα στις εισαγωγές προς τις χώρες αυτές,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η ελεύθερη κυκλοφορία πριν από την 1η Σεπτεμβρίου 1988 στην Κοινότητα στη σύνθεση που αυτή είχε την 31η Δεκεμβρίου 1985, η οποία καλείται στο εξής Κοινότητα των Δέκα, επιτραπέζιων μήλων των κωδικών ΣΟ 0808 10 91, 0808 10 93 και 0808 10 99 προϋποθέτει την προσκόμιση πιστοποιητικού εισαγωγής που εκδίδεται από τα συγκεκριμένα κράτη μέλη σε κάθε ενδιαφερόμενο που υποβάλλει σχετική αίτηση, ανεξάρτητα από τον τόπο της εγκατάστασής του στην Κοινότητα, βάσει των διατάξεων των άρθρων 2 και 3.
Το πιστοποιητικό αυτό ισχύει μόνο στην Κοινότητα των Δέκα.
Άρθρο 2
1. Η έκδοση του πιστοποιητικού εισαγωγής προϋποθέτει τη σύσταση εγγύησης 1,5 ECU ανά 100 χιλιόγραμμα καθαρού βάρους. Η εγγύηση διατηρείται εν όλω ή εν μέρει εάν, κατά τη διάρκεια ισχύος του πιστοποιητικού, η ελεύθερη κυκλοφορία των ποσοτήτων που αναφέρονται στο πιστοποιητικό δεν πραγματοποιηθεί ή πραγματοποιηθεί εν μέρει μόνο.
2. Οι διατάξεις του κανονισμού (ΕΟΚ) αριθ. 3183/80 ισχύουν με την επιφύλαξη των ειδικών διατάξεων του παρόντος κανονισμού.
Κατά παρέκκλιση από το άρθρο 9 παράγραφος 1 δεύτερη πρόταση του προαναφερθέντος κανονισμού, τα δικαιώματα που απορρέουν από πιστοποιητικά εισαγωγής δεν δύνανται να μεταβιβαστούν.
3. Τα πιστοποιητικά εισαγωγής ισχύουν ένα μήνα από την ημερομηνία έκδοσής τους, όπως ορίζεται στο άρθρο 4 παράγραφος 3. Εντούτοις η ισχύς τους περιορίζεται έως 31 Αυγούστου 1988.
4. Οι διατάξεις του άρθρου 8 παράγραφος 4 του κανονισμού (ΕΟΚ) αριθ. 3183/80 δεν εφαρμόζονται.
Άρθρο 3
1. Η αίτηση έκδοσης πιστοποιητικού και το καθαυτό πιστοποιητικό εισαγωγής πρέπει να αναφέρουν στη θέση 14 τη χώρα καταγωγής του προϊόντος. Το πιστοποιητικό εισαγωγής ισχύει μόνο για τα προϊόντα καταγωγής της χώρας που αναφέρεται στη θέση 14.
2. Κατ' εφαρμογή του άρθρου 1 δεύτερο εδάφιο, το πιστοποιητικό εισαγωγής περιλαμβάνει στη θέση 20α μία από τις ακόλουθες μνείες:
- no valido en Espana y Portugal
- ikke gyldig i Spanien og Portugal
- in Spanien und Portugal ungueltig
- δεν ισχύει στην Ισπανία και στην Πορτογαλία
- valid in all Member States except Spain and Portugal
- non valable en Espagne et au Portugal
- non valido in Spagna e in Portogallo
- niet geldig in Spanje en Portugal
- nao e valido em Espanha ou em Portugal.
3. Τα πιστοποιητικά εισαγωγής εκδίδονται την πέμπτη εργάσιμη ημέρα από την ημέρα υποβολής της αίτησης και εφόσον δεν έχουν ληφθεί μέτρα στο διάστημα αυτό.
Άρθρο 4
Τα κράτη μέλη ανακοινώνουν στην Επιτροπή τις ποσότητες επιτραπέζιων μήλων για τις οποίες έχει ζητηθεί πιστοποιητικό εισαγωγής, ανάλογα με τους κωδικούς συνδυασμένης ονοματολογίας και ανά χώρα καταγωγής.
Η ανακοίνωση αυτή πραγματοποιείται περιοδικά, ως εξής:
- κάθε Τετάρτη για τις αιτήσεις που υποβάλλονται Δευτέρα και Τρίτη,
- κάθε Παρασκευή για τις αιτήσεις που υποβάλλονται Τετάρτη και Πέμπτη,
- κάθε Δευτέρα για τις αιτήσεις που υποβάλλονται την Παρασκευή της προηγούμενης εβδομάδας.
Εάν, κατά τη διάρκεια μιας από τις προαναφερθείσες περιόδους, δεν υποβληθεί καμιά αίτηση για έκδοση πιστοποιητικού εισαγωγής, το εκάστοτε κράτος μέλος ενημερώνει σχετικά την Επιτροπή με τέλεξ που αποστέλλει τις προαναφερθείσες ημέρες.
Άρθρο 5
Οι διατάξεις του παρόντος κανονισμού δεν εφαρμόζονται στην Ισπανία και στην Πορτογαλία.
Άρθρο 6
Ο παρών κανονισμός αρχίζει να ισχύει την όγδοη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Εντούτοις, το άρθρο 3 παράγραφος 3 εφαρμόζεται από τις 22 Φεβρουαρίου 1988.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 3 Φεβρουαρίου 1988.

Labels: 3
17
5